b'\n_START_ARTICLE_\nIsmael Kallio\n_START_PARAGRAPH_\nIsmael Edvard Kallio (oik. Nyberg, 7. lokakuuta 1830 Hartola \xe2\x80\x93 16. lokakuuta 1886 Hein\xc3\xa4vesi) oli suomalainen n\xc3\xa4yttelij\xc3\xa4 ja laulunopettaja. _NEWLINE_Kallio oli sep\xc3\xa4n poika, joka tuli ylioppilaaksi Borg\xc3\xa5 gymnasiumista vuonna 1855 ja opiskeli sen j\xc3\xa4lkeen teologiaa Helsingin yliopistossa. Kallio kuitenkin keskeytti opintonsa ja toimi vuosina 1857\xe2\x80\x931872 laulunopettajana ala-alkeiskoulussa. Vuonna 1872 h\xc3\xa4n liittyi nykyisin Suomen Kansallisteatterina tunnettuun Suomalaiseen Teatteriin ja oli mukana my\xc3\xb6s sen ensimm\xc3\xa4isiss\xc3\xa4 esityksiss\xc3\xa4, joita j\xc3\xa4rjestettiin saman vuoden lokakuussa Porissa. _NEWLINE_N\xc3\xa4yttelij\xc3\xa4n\xc3\xa4 Kallio oli erikoistunut alempien kansankerrosten hahmoihin. H\xc3\xa4nen tunnettuihin rooleihinsa lukeutuivat muun muassa Eenokki Aleksis Kiven n\xc3\xa4ytelm\xc3\xa4ss\xc3\xa4  Kihlaus sek\xc3\xa4 Sepeteus Kiven Nummisuutareissa. Vuonna 1875 Kallio esitti Nummisuutarien kantaesityksess\xc3\xa4 Oulussa sen p\xc3\xa4\xc3\xa4henkil\xc3\xb6\xc3\xa4 Eskoa, mutta ei saanut suorituksestaan kehuja. H\xc3\xa4nt\xc3\xa4 pidettiin liian vanhana rooliin, eik\xc3\xa4 ohjaaja Kaarlo Bergbomin mukaankaan sopinut siihen._NEWLINE_Kallio esiintyi Suomalaisessa Teatterissa kev\xc3\xa4\xc3\xa4seen 1886 saakka ja vetaytyi sen j\xc3\xa4lkeen hankkimalleen maatilalle Hein\xc3\xa4vedelle. Lokakuussa h\xc3\xa4net l\xc3\xb6ydettiin vuoteestaan ampumahaavaan menehtyneen\xc3\xa4. Todenn\xc3\xa4k\xc3\xb6inen kuolinsyy oli itsemurha, mutta tutkimuksissa ei suljettu pois vanhingonlaukauksen mahdollisuuttakaan. Syyt\xc3\xa4 mahdolliselle itsemurhalle ei tiedet\xc3\xa4.'